ગુજરાતની શાસન ધૂરા સંભાળ્યાના દોઢ જ વર્ષમાં મુખ્યપ્રધાન આનંદીબહેન પટેલના નેતૃત્વમાં ભાજપ પહેલી વખત લોકચુકાદો મેળવવા જઇ રહ્યો છે. ૩૧ જિલ્લા, ૨૩૦ તાલુકા અને ૫૬ નગરપાલિકાની મહત્વની ગણાતી સ્થાનિક સ્વરાજ્યની ચૂંટણી માટે આગામી રવિવારે મતદાન થનાર છે તે પૂર્વે ભાજપની નેતાગીરીને ઠેર ઠેર કપરાં ચઢાણનો સામનો કરવો પડી રહ્યો છે. પાટીદારોની નારાજગી ઉત્તર ગુજરાતમાં અને સૌરાષ્ટ્રમાં બારથી વધારે જિલ્લા અને તેની મોટાભાગની તાલુકા પંચાયતો, નગરપાલિકાઓમાં પાટીદારો ઉપરાંત આંતરિક હિસાબો પતાવવાની પેરવી ભાજપના વીસ વર્ષ જૂના સામ્રાજ્યના પાયા હચમચાવી જશે એવા સંકેતો મળી રહ્યા છે. આ બન્ને પ્રાંતમાં રાષ્ટ્રીય ઉપાધ્યક્ષ પરષોત્તમ રૂપાલા, મહામંત્રી મનસુખ માંડવીયા, સાંસદો અને ધારાસભ્યો પછી આજે ખુદ મુખ્યપ્રધાન આનંદીબહેન પટેલને મહેસાણા જિલ્લામાં પાટીદારોની નારાજગીનો ભોગ બનવું પડતાં નેતાગીરી રીતસર ચિંતિત બની ગઇ છે.